Tommy Høiland (26) signerer en treårskontrakt med Strømsgodset.

Det bekrefter klubben på sine hjemmesider torsdag formiddag.

26-åringens kontrakt med Molde gikk ut etter forrige sesong, og spissen kommer derfor gratis til drammenserne.



Godset tok Tippeliga-sølv i fjor bak suverene Rosenborg.

– Godset er det laget i Norge som spiller den mest attraktive fotballen. Det er samtidig et topplag som skal ut og kjempe i Europa. Jeg fikk spille i Europaligaen med Molde i fjor, og det ga virkelig mersmak. Nå gleder jeg meg bare til å komme i gang i Strømsgodset, sier Høiland.

Strømsgodset skriver i pressemeldingen at Høiland var trener Bjørn Petter Ingebretsen førstevalg i jakten på ny spiss etter at belgieren Marvin Ogunjimi dro til Suwon FC i Sør-Korea.

– Det er viktig for meg å vite at jeg var førstevalget når de skulle ut og hente en ny spiss. Det betyr mye, sier Høiland.

Etter en medisinsk test torsdag signerer Høiland kontrakten som knytter ham til Godset de kommende tre årene. Fredag drar Høiland til lagets treningsleir i Estepona i Spania for å slutte seg til troppen.

– Vi har fått vårt førstevalg, og det er vi strålende fornøyd med, sier Flo.

– Tommy passer veldig godt inn i vår spillestil. Han har mye energi, han er kvikk og hardtarbeidende, han er uredd og en goalgetter. Vi tror vi kan utvikle Tommy videre, sier sportssjef Jostein Flo.

Marcus Pedersen pådro seg en lyskeskade i ondagens kamp mot Dynamo Kiev og returnerer til Norge søndag for MR-undersøkelse. Det er uvisst hvor lenge Pedersen er ute av spill.

Da er det godt å ha Høiland på plass med tre uker til Tippeliga-start.

Høiland skal ha hatt tilbud fra flere klubber i både Norge og utlandet, men valget falt til slutt på Godset.

På 23 kamper i Tippeligaen forrige sesong scoret Høiland ni mål for Molde. Kun Ola Kamara og Moi Elyounoussi scoret flere for blåtrøyene.